Hendecasyllaborum seu Baiarum libri duo/1.11
Quid cantus siculae iuvant avenae?
Quid cantor Meliseus, aut amanti
Prosunt partheniae tibi myricae?
Aut quid capreoli decemve mala,
Albo capreoli liti colore,
Aureo mala? Tibi quid, o quid, Acti,
Prodest aut gemitus tener columbae,
Aut quid sibila murmurantis Austri?
Quare o maenalium nemus relinque
Atque istas Amaryllidas, Tebennae
Cultrices gelidae aridi et Tanagri,
Et Baias pete myrteumque litus, 
Et litus cole myrteasque Baias.
Hic fas est iuveni, hic licet puellae 
Certatim teneros inire lusus,
Hic et basia morsiunculasque
Surreptim dare, mutuos fovere
Amplexus licet, et licet iocari
Impune ad cyathos, choros, lucernas.
Baianae hoc statuunt lavationes.
Hic seni liceat mihi duella
Rixasque iuvenum et puellularum,
Ad pacem lepidam et iocum vocare,
Miscere et lacrimis iocos, iocisque
Rursum lacrimulas. Queretur Hyble
Demorsam sibi lingulam: licebit
Hyblae purpureum proci labellum
Insignisse nota. Dolebit Aulus
Negatum sibi basium: licebit
Triplex basiolum dedisse amicae.
Irata est quotiens Lyco Lycinna,
Possum compositas ligare leges,
Possum foederibus ligare amantes,
Ut coenent pariter, laventur una,
Atque uno simul ut toro quiescant,
Coniuncto et simul ore suavientur,
Et somnos agitent quiete ut una.
Has et delitias et hos lepores
Praestabunt tibi balneae salubres,
Baiani dabunt tibi recessus,
Ut dicas: « Siculae valete avenae,
Nimboso et valeat Tebenna monte;
Meme balneolae beent beatae,
Nam Basias homines colunt deique. »